טל גורדון

ביוגרפיה

גורדון נולדה ב-7 בנובמבר 1968 בתל אביב כטל עציוני‏‏‏‏‏ לדורי, מורה לאקורדיון ולמוזיקאי בני עציוני שניגן בסדנת תיאטרון שכונת התקווה.

קריירה מוזיקלית

ב-1987, במהלך שירותה הצבאי, שרה גורדון בלהקת חילות השדה בניהולו של יאיר קלינגר לצדם של רונית שחר, שירלי יובל-יאיר, רן יגיל ודלית יואש והשתתפה באלבומה "צו גיוס", בו בלטו השירים "דור חדש" ו"קצינת הקשר" שכתב חנן גולדבלט והלחין קלינגר.
בסוף 1988, לאחר הופעה של להקת חילות השדה בגוש קטיף, פנה אליה המפיק סולו יורמן ושידך בינה לבין הנגן עדי דגני על מנת שתתחיל לעבוד על סקיצות ראשונות. השניים הקליטו סקיצות לשני שירים באולפני מוסיקול בתל אביב אך בסופו של הדבר השירים לא יצאו לאור והעבודה על האלבום הראשון הוקפאה. למרות זאת, הצליח יורמן להחתים את גורדון בחברת התקליטים NMC לחוזה של חמישה אלבומים.
ב-1990, לאחר ששינתה את שם משפחתה ל"גורדון", חידשה את עבודתה על אלבומה הראשון. פריצתה לתודעה הישראלית כאמנית הגיעה שנה לאחר מכן, ב-1991, עם האלבום "מסכות" ובו שירים שכתבה והלחינה לצדו של נגן "רוקפור", אמיר צורף, ובהפקתו של ברי סחרוף. עבודתה המשותפת עם צורף תתבטא בהמשך בלהיט "הכעס" שכתבה עבור להקתו של צורף (לאלבומם "רשת פרפרים"). באלבום בלטו השירים "בורח מספקות", "נרניה", "איש זר" (שהולחן למילותיו של דוד אבידן), "אודיסיי", "מודדת את הזמן", "מסכות", "מים עומדים" ו"כמו שיורד גשם".
ב-1993 עסקה גורדון בביצוע גרסאות כיסוי ליצירות קודמות, כגון "חשמל בכפות ידיך" של רותי נבון, ובמופע שהוקדש לשיריו של שמוליק קראוס ביצעה עם להקת "איפה הילד?" גרסאות כיסוי לכמה משיריו.
ב-1995 יצא אלבומה השני, "טל גורדון". גורדון כתבה והלחינה את כל שירי האלבום (חמישה מהלחנים ביחד עם גידי רז). אבי בללי מלהקת "נקמת הטרקטור" הפיק מוזיקלית ועיבד את השירים, שניים מהם עם גידי רז. בללי, רז וירמי קפלן הלחינו לתקליט גם קטע אינסטרומנטלי ארוך בשם "חלומו של מוניר", ושלושתם שרו קולות וניגנו עם נגנים נוספים. "חלומו של מוניר" היה השם שגורדון תיכננה לקרוא לאלבום, אך בעקבות לחץ חברת התקליטים NMC, האלבום קיבל את השם "טל גורדון". בלטו בו השירים "מראת פלאים", "סיפור שלא נגמר", "אושר נצחי", "תן לי" ו"חלונות".
ב-1997 השתתפה באלבומו של נתן כהן "תחנת דרכים", בדואט עם כהן "אולי אפשר" ושרה לבדה את "כוכב קטן". באותה שנה השתתפה גורדון בלהקת נשים, שלא הגיעה להוצאת אלבום אך יצרה עניין גם משום שמה הפרובוקטיבי "המזדיינות". בלהקה חברו גורדון בגיטרה ושירה, אסי לוי בשירה וגיטרה, ענבל פרלמוטר בבס ובשירה ואיגי וקסמן בתופים.
ב-1998 הופיעה במיטב להיטיה בפסטיבל "אינטימה נקסט" שהוקדש לנשים יוצרות, יחד עם רונה קינן בגיטרה וקולות. השתיים הופיעו גם במופע "כוכבים בחוץ" משירי נתן אלתרמן, במועדון צוותא בתל אביב.
ב-1999 שיתוף הפעולה בין גורדון לקינן הגיע לשיא באלבומה השלישי של גורדון: "רציתי שזה לא ייגמר". האלבום, שיצא בתחילת ינואר 2000, התהדר בתואר "האלבום הישראלי הראשון בשנות האלפיים". קורין אלאל עיבדה והפיקה מוזיקלית גרסאות אקוסטיות למיטב להיטיה של גורדון, לצד ארבעה שירים חדשים שגורדון כתבה את מילותיהם. קינן ניגנה ושרה עם גורדון בכל השירים. האלבום הוגן בטכנולוגיה חדשנית למניעת העתקה למחשב, ולכן עד היום אינו נקרא בחלק מנגני ה-DVD.
בשנים 2002–2007 הגישה את מגזין המוזיקה "תוצרת הארץ" בערוץ הראשון.
ב-2003 חברה גורדון לאלי אברמוב, חבר להקת "הקליק", במסגרת ההרכב האלקטרוני "פיצ'בנד" ושימשה כזמרת ההרכב באלבום "Easy As It Sounds" .
בשנת 2005 זכתה גורדון בפרס אקו"ם על אסופת טקסטים שטרם פורסמה.
ב-2006 החלה להגיש את התוכנית "ציפורי לילה מוזיקליות" בגלי צה"ל, והוציאה את אלבומה הרביעי, "לפני שהשמש עולה" בלייבל התו השמיני.
בשנת 2007 החלה להגיש את מגזין התרבות "תרבות, רחוב" בטלוויזיה החינוכית. משנת 2010 ועד היום היא מגישה באותו ערוץ את תוכנית התרבות "הכל תרבות", כשלצדה כמגיש אורח אלדד זיו. התוכנית משודרת גם בערוץ 2.
החל מספטמבר 2013 היא משתתפת בהרכב "רואים שקוף", שאותו מפיק סולו יורמן וכולל את אבי בללי ("נקמת הטרקטור") בבס ושירה, דודי לוי בגיטרה ושירה, איגי דיין ("משינה") בתופים ושירה, דניאל סלומון בפסנתר ושירה, וגורדון באקוסטית ושירה. בכורת הערב, שהוקדש לשיריו של שמוליק קראוס שנפטר באותה השנה, עלתה בפסטיבל ראשון לציון.
לאחר עשור שבו לא עלתה על במות בהופעות של חומר מקורי, חזרה גורדון בשנת 2015 להופעות. בדיוק שנה לאחר מכן הוציאה סינגל חדש, "טוב לי הכל", אותו הפיק מוזיקלית ברי סחרוף, שהיה גם המפיק המוזיקלי של אלבום הבכורה של גורדון, עשרים וחמש שנים לפני כן.
בשנתיים אחר כך מופיעה גורדון באופן קבוע ברחבי הארץ עם מופע הסולו שלה, כשלצדה גידי רז, מי שהיה הפרטנר שלה עוד מימי "רוקסן", ובקיץ 2017 היא עתידה להוציא את "לא יום ולא לילה", יחד עם המוזיקאים עמר טייאר וגידי רז.
בן זוגה לשעבר של גורדון הוא סולו יורמן. ב-2006 נולדה בתם. בקיץ 2013 לאחר 20 שנים משותפות, נפרדו השניים.